Sodišče za uslužbence: sodbi z dne 8. maja 2008, Kerstens/Komisija, F‑119/06 , EU:F:2008:54 , točka 45 in navedena sodna praksa, ter z dne 23. oktobra 2013, Solberg/EMCDDA, F‑124/12 , EU:F:2013:157 , točka 16 in navedena sodna praksa.

(Glej točke od 36 do 38 in 40.)

Uprava lahko uslužbenca, če je ta obtožen hude kršitve, na podlagi člena 23 Priloge IX h Kadrovskim predpisom začasno odstrani z delovnega mesta. Tak ukrep, čeprav začasen, je po naravi akt, ki posega v položaj zadevne osebe, saj temelji na trditvi o hudi kršitvi in lahko zadevni osebi povzroči resne posledice na poklicni in zasebni ravni, saj ji iz tega razloga onemogoča dejansko opravljanje njenih nalog. Za akte, ki posegajo v položaj, je poleg tega mogoče šteti tudi ukrepe, ki zadevnemu uslužbencu odvzamejo možnost opravljanja njegovih nalog, ne da bi ukinili ali zmanjšali njegov osebni prejemek.

Tudi če sprememba delovnih nalog ne vpliva na stvarne interese in/ali položaj zadevnega uradnika, lahko, ker spreminja pogoje izvajanja in naravo delovnih nalog, škodi moralnim interesom in prihodnjim možnostim zadevne osebe ter torej posega v njen položaj.

Pravica vsake osebe do izjave pred sprejetjem kakršnega koli posamičnega ukrepa, ki jo prizadene, je del spoštovanja pravice do obrambe.

Ta pravica je izražena v členu 41(2)(a) Listine Evropske unije o temeljnih pravicah, ki daje vsaki osebi pravico do izjave pred sprejetjem kakršnega koli posamičnega ukrepa, ki jo prizadene, pri čemer se ta določba splošno uporablja. Da bi se zagotovilo učinkovito varstvo naslovnika takega ukrepa, je namen člena 41(2)(a) Listine zlasti to, da lahko naslovnik popravi napako ali uveljavlja dejstva v zvezi s svojim osebnim položajem, ki govorijo v prid temu, da naj bo odločba sprejeta, da naj ne bo sprejeta ali da naj ima določeno vsebino.

Spoštovanje pravice do izjave pomeni, da je zadevni osebi pred sprejetjem odločbe, ki nanjo negativno vpliva, omogočeno, da učinkovito predstavi svoje stališče glede resničnosti in upoštevnosti dejstev in okoliščin, na podlagi katerih je bila ta odločba sprejeta.

Zlasti kar zadeva odločbo o začasni odstranitvi z delovnega mesta, ki je bila sprejeta na podlagi člena 23 Priloge IX h Kadrovskim predpisom in ob obstoju trditve o hudi kršitvi, pri čemer se upošteva nujnost, ki običajno spremlja sprejetje take odločbe, je to treba sprejeti ob spoštovanju pravice do obrambe, katere del je tudi pravica do izjave. Zato je odločbo o začasni odstranitvi z delovnega mesta iz disciplinskih razlogov, razen v ustrezno dokazanih posebnih okoliščinah, mogoče sprejeti le po tem, ko je bilo zadevnemu uradniku ali uslužbencu omogočeno, da učinkovito predstavi svoje stališče o elementih, ki se upoštevajo zoper njega in na katerih namerava pristojni organ utemeljiti to odločbo.

Za odločbo o dodelitvi „neaktivnega statusa“, ki jo je agencija Unije sprejela zaradi nepravilnega ravnanja in s katero je zadevni osebi onemogočila opravljanje njenih nalog, je v obravnavani zadevi treba šteti, da ima enakovredne učinke kot odločba o začasni odstranitvi z delovnega mesta iz disciplinskih razlogov, ki lahko negativno vpliva na interese te osebe.

(Glej točke od 54 do 58.)

Sodišče: sodba z dne 21. decembra 2011, Francija/People’s Mojahedin Organization of Iran,C‑27/09 P, EU:C:2011:853, točka 65 in navedena sodna praksa;

Sodišče prve stopnje: sodbi z dne 15. junija 2000, F/Komisija,T‑211/98, EU:T:2000:153, točka 26 in naslednje, ter z dne 16. decembra 2004, De Nicola/EIB,T‑120/01 in T‑300/01, EU:T:2004:367, točka 123;

Splošno sodišče Evropske unije: sodba z dne 11. septembra 2013, L/Parlament,T‑317/10 P, EU:T:2013:413, točka 81;

Sodišče za uslužbence: sodbe z dne 14. maja 2014, Delcroix/ESZD,F‑11/13, EU:F:2014:91, točka 35 in navedena sodna praksa; z dne 19. junija 2014, BN/Parlament,F‑157/12, EU:F:2014:164, točka 84; z dne 13. novembra 2014, De Loecker/ESZD,F‑78/13, EU:F:2014:246, točka 33; z dne 15. aprila 2015, Pipiliagkas/Komisija,F‑96/13, EU:F:2015:29, točka 54, in z dne 9. septembra 2015, De Loecker/ESZD,F‑28/14, EU:F:2015:101, točka 128.